भारत को अमेरिकी कच्चे तेल का निर्यात जून में रिकॉर्ड ऊंचाई पर पहुंच गया। इस साल अब तक यह पिछले साल के कुल निर्यात की तुलना में लगभग दोगुने पर है। भारत की तेल रिफाइनर कंपनियों ने ईरान और वेनेजुएला के बजाय अमेरिका से आपूर्ति पर जोर दिया है। अमेरिकी राष्टï्रपति डॉनल्ड ट्रंप प्रशासन ने अपने सहयोगी देशों पर नवंबर तक ईरानी वस्तुओं का आयात बंद करने के लिए दबाव बनाया है। अमेरिका कच्चे तेल का प्रमुख निर्यातक बन गया है। ताजा सरकारी आंकड़ों के अनुसार अप्रैल में अमेरिका ने 17.6 लाख बैरल प्रति दिन तेल देश से बाहर भेजा। अमेरिका में उत्पादक और व्यापारी इस साल जुलाई में भारत को 1.5 करोड़ बैरल अमेरिकी कच्चा तेल और भेजेंगे जबकि 2017 के पूरे वर्ष में यह आंकड़ा 80 लाख बैरल था। चीन यदि अमेरिकी तेल आयात पर शुल्क लगाता है तो भारत के लिए निर्यात और बढ़ सकता है। इंडियन ऑयल कॉर्प में वित्त प्रमुख ए के शर्मा ने कहा कि सस्ती कीमत की वजह से अमेरिकी कच्चे तेल की मांग बढ़ रही है और यदि चीन अमेरिका ऊर्जा के आयात में कटौती करता है तो इस मांग में और तेजी आ सकती है।